প্রসারণজনিত ডোরা
চর্মবিজ্ঞানে প্রসারণজনিত ডোরা, প্রসারণজনিত দাগ বা ইংরেজি কথ্য পরিভাষায় স্ট্রেচ মাকর্স (Stretch marks) বলতে ত্বকের এক ধরনের বিবর্ণ ডোরাকাটা দাগ বোঝানো হয়। এসব ডোরা বা দাগ অন্তঃত্বকের প্রসারণের কারণে ত্বকের উপরিভাগে সৃষ্টি হয়, সময়ের সাথে সাথে যা মিলিয়ে যেতে থাকে, কিন্তু একেবারে মুছে যায় না কখনই। স্ট্রেচ মাকর্স বা সম্প্রসারণজনিত দাগসমূহ বেশির ভাগ ক্ষেত্রে হয় ত্বকের আশেপাশের এলাকার দ্রুত সম্প্রসারণ ঘটলে অথবা বৃদ্ধি ঘটলে। কেউ যদি খুব দ্রুত লম্বা হয়ে যায় অথবা খুব দ্রুত মোটা হয়ে যায় সেক্ষেত্রে এমনটি হতে পারে। প্রসারণজনিত দাগ সাধারণত বয়ঃসন্ধিকাল, গর্ভাবস্থা, শরীর গঠন, হরমোনের পরিবর্তনজনিত চিকিৎসা প্রদান, ইত্যাদি ক্ষেত্রে দেখা যেতে পারে। চিকিৎসাবিজ্ঞানের ভাষায় এই ধরনের দাগসমূহের মধ্যে আছে স্ট্যায়ার এট্রোফিকে, ভার্জেটিয়ার্স, স্ট্রেয়া ডিস্টেন্সি, স্ট্যায়ার কিউটিস ডিসটেন্স, লিনিই এট্রোফেকি, লিনিয়া আলবিকান্তে, বা সাধারণ স্ট্রেয়ার স্ট্রেচ দাগ যা কিনা গর্ভাকালীন সময়ে দেখা দেয়, বিশেষ করে গর্ভবস্থার সর্বশেষ তিন মাসের ভেতর এবং এই সময়ে গর্ভবতির পেটে দেখা যায় কিন্তু এছাড়াও স্তনে, উরুতে, পিঠে এবং পশ্চাৎদেশে এসব দাগ দেখা যায় যা স্ট্রেয়ার গ্রাভিডেরাম নামে পরিচিত।